Omnibus presentes litteras inspecturis, magister Hugo, curie Senon. officialis, salutem in Domino. Noverint universi quod Theobaldus Platel, de Pruvino, canonicus ecclesie Beate-Marie de Valle-Pruvini, vendidit abbati Regniaci et ejusdem loci conventui totam domum cum cellario et appendiciis suis quam habebat apud Pruvinum, que fuit quondam Garini Platel, patris sui, sitam in vico Balneorum, juxta domum Ade Lomolle, pro ducentis libris pruvin. monete; quam vendicionem Petrus Platel, frater dicti Theobaldi, in presentia nostra constitutus, laudavit et concessit, et sicut continetur in carta virorum venerabilium quam vidimus, videlicet, Gaufridi, abbatis ecclesie Beati-Marie de Valle-Pruvini, et M. decani christianitatis. Ermengiardis Platele, soror dicti Theobaldi, et Laurentius de Changi, sororius dicti Theobaldi et Margarita la Platele, soror dicti Theobaldi, dictam vendicionem laudaverunt et concesserunt, unusquisque eorum, fide interposita. Habuerunt, autem, de beneficio dictorum abbatis et conventus, viginti libras Pruvin. Et ut hoc ratum permaneat, presentes litteras sigilli curie Senon. munimine roboravimus. Actum, anno Gracie Mº CCº XXº Iº.